<classify> WATU wanane wamepandishwa kizimbani katika Mahakama ya Hakimu Mkazi mkoani Tabora, saba kati yao wakituhumiwa kwa kesi ya uhujumu uchumi, baada ya kukutwa na nyara za serikali na mmoja kwa kumlawiti mtoto chini ya miaka mitano.Katika kesi ya uhujumu uchumi, waliopandishwa kizimbani mbele ya Hakimu Jocktan Rushwela kujibu tuhuma mbili ni Jaffari Nkonge, Nassib Dotto, James Jeremia, Bundala Kashindye, Dotto Malonja, Joel Saya na Tito Mahona. Wakili wa Serikali, John Mkonyi alidai kuwa watuhumiwa walitenda makosa hayo Agosti 20 mwaka huu katika kijiji cha Kinghwa wilaya ya Urambo kinyume cha sheria ya uhifadhi maliasili.Ilidaiwa katika mashitaka ya kwanza kuwa siku hiyo watuhumiwa walikutwa na mnyama aina ya kakakuona akiwa hai mwenye thamani ya Sh milioni 2.2 bila ya kuwa na kibali kutoka kwa Mkurugenzi wa Wanyamapori.Katika mashitaka ya pili, ilidaiwa kuwa siku hiyo asubuhi watuhumiwa walijihusisha na nyara za serikali bila kuwa na kibali wakitaka kumuuza mnyama aina ya kakakuona kwa Sh milioni 50. Watuhumiwa walikana mashitaka yote mawili na walinyimwa dhamana hadi Septemba 5, mwaka huu kesi yao itakapoendelea kusikilizwa huku jamhuri ikiwa na mashahidi tisa na vielelezo saba.Mkazi wa Kanyenye katika Manispaa ya Tabora, Machele amefikishwa mahakamani hapo kwa kosa la kumwingilia mtoto wa chini ya miaka mitano, kinyume na maumbile. Upande wa mashitaka ukiongozwa na Wakili Tito Mwakalinga ulidai mbele ya Hakimu Rushwela kuwa mtuhumiwa alitenda kosa hilo Agosti 13, mwaka huu.Wakili Mwakalinga alidai kuwa upelelezi wa shauri hilo umekamilika na limepangwa kuanza kusikilizwa Septemba 12 mwaka huu. Mtuhumiwa yupo rumande.  <topic>: kitaifa 